สวัสดีครับผมมีอาการปวดท้องด้านขวา บริเวณเหนือโคนขาหนีบ ตอนแรกผมคิดว่ากล้ามเนื้ออักเสบจากการออกกำลังกาย แต่ตอนนี้มันปวดมา 3 -4 เดือนละครับ ไม่ได้ปวดมากถึงกับทนไม่ได้ แต่รู้สึกได้ว่ามีอาการปวดอยู่ข้างในขอบครับ
สวัสดีค่ะ อาการปวดท้องด้านขวาดังกล่าวมานั้น อาจจะเกิดจากปวดจากกล้ามเนื้ออักเสบได้ โดยมักเป็นปวดเมื่อถูกกดหรือไปสัมผัส สัมพันธ์กับท่าทางการขยับตัวได้ โดยอาจมีประวัติยกของหนัก การออกกำลังกายแบบผิดท่านำมาก่อน สาเหตุอื่นๆที่เป็นไปได้เช่นปวดจากการมีฝีที่อวัยวะภายใน มักมีไข้สูงร่วมด้วย ปวดจากลำไส้อักเสบ มักเป็นปวดแบบบิดๆ และมีการขับถ่ายเปลี่ยนแปลง ปวดจากการมีนิ่วในทางเดินปัสสาวะ อาจจะมีปัสสาวะแสบขัดหรือปนเลือดร่วมด้วย เป็นต้นดังนั้นแนะนำการงดการทำงานหรือออกแรงหนักๆไปก่อน ไม่ไปกระทบกระแทกบริเวณดังกล่าว ฝึกยืดเหยียดกล้ามเนื้อได้ ดื่มน้ำมากๆ ไม่กลั้นปัสสาวะและหากยังมีอาการปวดมากขึ้นเรื่อยๆ จนรบกวนการใช้ชีวิตประจำวัน มีไข้ ขับถ่ายเปลี่ยนแปลง ปัสสาวะปนเลือด ควรจะรีบไปพบแพทย์ค่ะ